लखनऊ में शनिवार दिनांक १२ नवम्बर के भोजपुरी अध्ययन शोध केंद्र के कार्यक्रम में बोलत वक्त गृहमंत्री राजनाथ सिंह कहनी कि भोजपुरी बोले वाला से पूछल जाई त उ कही की ना हमरे के आटा चाही, ना हमरे के डाटा चाही, हमनी के पाकिस्तान में सन्नाटा चाही , ओकरा साथे साथे उहाँ के कहनी की हम भोजपुरी के सम्मान करीले आ भोजपुरी फिल्म भाषा के आगे बढ्वले बा। हमार सरकार मालिनी अवस्थी के भोजपुरी गीतन खतिरा पद्मश्री देह्लक । शकुंतला मिश्रा यूनिवर्सिटी भोजपुरी रिसर्च सेंटर के मूर्त रूप देने के बारे में सोचलक, जवन काफी सराहनीय बा । केंद्रीय गृहमंत्री राजनाथ सिंह कहनी कि भोजपुरी भाषा के आठवीं अनुसूची में शामिल करावे खतिरा केंद्र सरकार संजीदा बा . उहाँ के कहनी की प्रधानमंत्री जी भी आपन सैद्धांतिक सहमति दे देले बानी भोजपुरी भाषा के आठवीं अनुसूची में शामिल करावे खतिरा आ ई अब हो के रही ।
एह बचन से सारा भोजपुरिया समाज में खुशी के लहर बा एह खबर पर जब भोजपुरी मंथन के टीम भोजपुरी समाज दिल्ली के अध्यक्ष श्री अजित दुबे से प्रतिकिया मंगलक त उहाँ के बातन में एह खुशी के एहसास रहे उहाँ के कहनी की मौजूदा सरकार से हमनी के बहुत उम्मीद रलs आ गृहमंत्री जी के मुह से ई बात सुन के भरोषा बा की बहुत जलदी हमनी के भाषा आठवीं अनुसूची में शामिल होई । भोजपुरिया समाज ला ई गौरव के बात बा की गृहमंत्री एह घोषणा के कइनी आ उम्मीद बधवनी एह ला मौजूदा सरकार बधाई के पात्र बा । पूर्वांचल एकता मंच के अध्यक्ष श्री शिवजी सिंह जी कहनी की राजनाथ सिंह जी के ई कथन चुनावी ललीपोप से जादा कुछु नईखे , उतरप्रदेश के चुनाव ला ई सब कहात बा कहे की अभी ले जमीनी स्तर पर एह दिशाई कुछु सरकार ठोस कदम नइखे उठवले । भोजपुरी के सम्बन्ध में शरत कुमार जी के एगो पंक्ति बड़ी सटीक बैइठेला की भोजपुरी खतिरा सरकार के कदम एतना ठोस होला , एतना ठोस होला की उठिए ना पावेला । भोजपुरीया साहित्यकारन में भी एह मुद्दा पर एक राय नइखे जहवा एक ओरी कुछ लोग ख़ुश नजर आवत बा उहे कुछ लोग के राय बा की अब जब मान्यता मिली तबे कुछ कहल जाई । आखिर भोजपुरी के आपन हक आ अधिकार कब मिली ई त भविष्य बताई काहे की इन्तजार ढेर लमहर हो चुकल आ । भोजपुरी भाषा के आन्दोलन कर्मी आज भी सरकार के ओरी टकटकी लगा के देखत बाड़ें की आखिर भोजपुरी के नीमन दिन कब आई ?
भोजपुरी आन्दोलन के सन्दर्भ में भोजपुरी साहित्यकार डॉ. ब्रजभूषण मिश्र कहत रहनी की भोजपुरी आन्दोलन लगभग सत्तर बरिस का ऊपरे से चल रहल बा आ भाषा-साहित्य आ संस्कृति के एह आन्दोलनात्मक इतिहास में अब दुसरका-तिसरका पीढ़ी आगे बढ़ा रहल बा , पहिलका पीढ़ी में रघुवंष नारायण सिंह, राहुल सांकृत्यायन, कुलदीप नारायण राय ‘झड़प’, डॉ. स्वामीनाथ सिंह, राधामोहन राधेष, पाण्डेय नर्मदेष्वर सहाय, पं. गणेष चैबे, डॉ. कृश्णदेव उपाध्याय, आचार्य महेन्द्र शास्त्री, डॉ. उदय नारायण तिवारी, पाण्डेय जगन्नाथ प्रसाद सिंह, कमला प्रसाद मिश्र ‘विप्र’ जइसन लोग कृति षेश बा । रास बिहारी पाण्डेय, डॉ. अनिल कुमार राय आंजनेय, रसिक बिहारी ओझा निर्भीक जइसन लोग के निधन से, आन्दोलन के दूसरकीयो पीढ़ी के लोग हमनी के छोड़ के जाये के शुरु कर देले बा।
आज भी दिल्ली से लेके पूर्वांचल तक आज भी अनगिनत भोजपुरी के संस्था अपना अपना स्तर से भोजपुरी के सेवा कर रहल बा आ समय समय पर भोजपुरी के आठवी अनुसूची में शामिल करे के मांग कर रहल बा । १५ नवम्बर के दिल्ली में भोजपुरी जन जागरण अभियान के तहत धरना भइल जेमे अच्चा भीड़ उमड़ल रहे । जन जागरण अभियान के संयोजक संतोष पटेल कहनी की हमनी के विश्वास आ उम्मीद करत बानी की ई आखिरी धरना प्रदर्शन होखी आ भोजपुरी के हक जलदी मिली ।
सरकार आपन वादा जलदी पुरा करो आ २५ करोड़ भोजपुरीया लोगन के भाषा भोजपुरी के हक़ दे इहे उम्मीद बा बाकिर अभी भी सवाल उहे बा की आजादी से अब ले आठवीं अनुसूची के बाट जोहत भोजपुरी के नीमन दिन आवे वाला बा का ?
bho_Deva bho_Deva bho_Deva bho_Deva bho_Deva